Jeremiah O’Donovan Rossa

Jeremiah O'Donovan Rossa (født 10. september 1831, død 29. juni 1915) var en irsk nasjonalist. Han grunnla i 1858 Phoenix Society, som senere ble til Irish Republican Brotherhood (IRB).

Liv og virke

Bakgrunn 
Han ble født i Rosscarberry i Cork. Etter å ha grunnlagt Phoenix Society ble han flere ganger fengslet for sin forbindelse til den nasjonalistiske bevegelsen. I 1871 ble han presset til å gå i eksil, og reiste til USA sammen med John Devoy og tre andre; sammen ble de kjent som Cuba Five.

Virke 
Fra New York organiserte han republikanernes første bruk av bomber i engelske byer, det som ble kjent som «dynamittkampanjen». Den varte gjennom 1880-årene, og gjorde ham beryktet i Storbritannia. Den britiske regjeringen krevde ham utlevert fra USA, men lyktes ikke med dette. Kampanjen skapte splid i den irske uavhengighetsbevegelsen, ettersom mange var motstandere av metoden. 

I 1885 ble han skutt utenfor kontoret sitt nær Broadway av en engelsk kvinne, Yseult Dudley. Sårene var ikke livstruende. Den britiske regjeringen hevdet av Dudley var mentalt ustabil, og at hun ikke hadde handlet på vegne av myndighetene, men Rossas tilhengere og til og med mange av hans motstandere trodde ikke på dette. Det er sannsynlig at det som utløste hendelsen var henne sinne på grunn av det såkalte «Skirmishing Fund», et fond Rossa organiserte for å samle inn penger til våpen som skulle brukes mot britene. 

I 1894 og 1904 fikk Rossa lov til å besøke Irland. Ved det siste besøket ble han utnevnt til Freeman of the City of Cork. Han var alvorlig syk i de siste årene, og døde på St. Vincent's Hospital på Staten Island den 29. juni 1915, 84 år gammel. 

Den republikanske bevegelsen i Irland hadde gått gjennom en fornyelse i årene før hans død, og forstod straks propagandaverdien som lå i begravelsen. Tom Clarke sendte straks et telegram til John Devoy med teksten «SEND LIKET HJEM STRAKS». Båren ble sendt til Irland, hvor det var organisert en storslagen velkomst. 

Begravelsen på Glasnevin gravlund i Dublin samlet mange, og gav enorm publisitet til Irish Volunteers og IRB. På dette tidspunkt var IRB i gang med planleggingen av påskeopprøret, som fant sted året etter. Særlig kjent er Pádraig Pearse' tale ved graven, som endte med ordene: «Våre fiender er sterke og vise og vare; men så sterke og vise og vare som de er, kan de ikke gjøre ugjort mirakler fra Gud, han som modner i unge men frø sådd av unge menn fra en tidligere generasjon. Og frøene som ble sått av unge menn i '65 og '67 når nå sin mirakuløse modning. Herskere og forsvarere av riket bør være vare om de skal beskytte det mot slike prosesser. Livet springer ut av døden, og fra gravene til patriotiske menn og kvinner springer levende nasjoner ut. Forsvarerne av dette riket har virket godt i hemmelighet og åpent. De tror de har pasifisert Irland. De tror at de har kjøpt halvparten av oss og skremt den andre halvparten. De tror at de har forutsett alt, tror at de har planlagt for alt, men de tåpene, de tåpene, de tåpene! – De har etterlatt oss våre døde Fenians, og mens Irland har disse gravene skal et ufritt Irland aldri se fred.»

Det er reist et minnesmerke for O'Donovan Rossa på St. Stephen's Green, og en bro over Liffey har navn etter ham. Det er også en park i Skibbereen som er oppkalt etter ham.

Hans etterkommere er pr. 2006 fortsatt bosatt på Staten Island, og omfatter blant annet lokalpolitikeren Jerome X. O'Donovan som satt i New Yorks byråd.

Referanser

Eksterne lenker 
 
 

O'Donovan Rossa, Jeremiah
Personer fra Cork